በሶማሊያ ሰላምን ለማረጋገጥ የሚደረገው ጥረት ተጠናክሮ ይቀጥላል – ጠ/ሚ  ኃይለማርያም አረጋገጡ
ኢትዮጵያ ከጎረቤት አገሮች ጋር በመተባበር በሶማሊያ የተረጋጋ ሰላም እንዲፈጠር የምታደርገውን ጥረት እንደምታጠናክር ጠቅላይ ሚኒስትር ኃይለማርያም ደሳለኝ ትናንት አረጋገጡ።ጠቅላይ ሚኒስትር ኃይለማርያም በጆሃንስበርግ ከሶማሊያው ፕሬዚዳንት ሐሰን ሼክ ማህሙድ ጋር በወቅታዊ የሶማሊያና የአፍሪካ ቀንድ ጉዳዮች ላይ ተነጋግረዋል።ጠቅላይ ሚኒስትር ኃይለማሪያም በዚሁ ወቅትእንደተናገሩት የሶማሊያና የአካባቢው አገሮች የፀጥታ ስጋት እየሆነ የመጣውን አልሸባብ ለመዋጋት የሚደረገው ጥረት ይቀጥላል። ይሁን እንጂ ለሶማሊያ ዘለቂ ሰላም መረጋገጥ የሶማሊያውያን አንድነት ወሳኝነት እንዳለው አስገንዝበዋል።ፕሬዚዳንት ማህሙድ በበኩላቸው በአፍሪካ ኅብረት የሶማሊያ የሰላም ማስከበር ተልዕኮ(አሚሶም)ና በአገሪቱ ጦር የጋራ ትብብር አልሸባብ ተቆጣጥሮት ከነበረባቸው አካባቢዎች እየለቀቀ መሆኑን ተናግረዋል።በተያያዘ ዜና የአፍሪካ ኅብረት የሰላምና ፀጥታ ምክር ቤት፣አሚሶምና በተባበሩት መንግስታት ድርጅት የሶማሊያ ቢሮ በአገሪቱ ስላለው የፀጥታ ጉዳይ ላይ መክረዋል። ውይይቱም በሶማሊያ እንደ አውሮፓውያን አቆጣጠር እስከ 2016 ቋሚ መንግስት በሚመሰረትበት፣ በአካባቢውን ሰላምና ፀጥታ እንዲሁም የፀረ -ሽብርተኝነት ትግሉን  ለማከናወን ያግዛል ተብሏል።ፕሬዚዳንት ማህሙድ  በበኩላቸው በአሁኑ ወቅት በሶማሊያ የተሻለ ሰላምና መረጋጋት መፈጠሩን ለተሰብሳቢዎቹ ገልጸዋል።አልሸባብ ቀድሞ ተቆጣጥሯቸው የነበሩ አካባቢዎችን በኃይል እንዲለቅ በመደረጉ አጋጣሚዎችን ተጠቅሞ አደጋ ከማድረስ የዘለለ አቅም እንደሌለው አስረድተዋል።በሶማሊያ ሰላምና መረጋጋት ለማምጣት ኢትዮጵያ፣ኬንያ፣ዑንዳና ቡሩንዲ ከ22 ሺህ በላይ የሰላም አስከባሪ ሠራዊት ማሰማራታቸው ይታወቃል።